בס"ד , אדר תשפ"ג , שבת פרשת תרומה

**לבניי היקרים והוריהם**

**שלום רב.**

ב"ה עברנו אתמול , יום רביעי , בהצלחה רבה מאוד את טיול המחצית . הטיול היה מהנה מאוד , ממש מהמם !!!  **יצאנו לטיול  המחצית המסורתי** מנווה אילן עד לפארק קנדה , מרחק של 11 ק"מ . התלמידים קיבלו כובעים מהישיבה, ויצאנו למסלול בו הבנים שמעו הסברים , צפו בתצפיות מרשימות ונהנו מאוד . הנוף היה עוצר נשימה !!!

**הטיול נעשה באווירה נינוחה ושמחה כאשר כל שכבה צועדת עם הרמי"ם ומורי הישיבה . הרמי"ם ישבו עם בני הכיתות לשיחות היכרות, וליצירת אווירה טובה וגיבוש הכיתה .** הרמי"ם הפעילו את הבנים במשחקי חברה . לאורך המסלול המתינו לנו לירון – המנהלת האדמי' ,אנשי המנהלה וצוות המטבח לטעימה של מרק חם, פיצות בורקסים ועוגיות טעימות .  בסיום הטיול התאספנו לארוחת צהרים בשרית מכובדת בפארק קנדה .

תודה על  המתנות הגדולות והקטנות- כובע לתלמידים ותמונות מגנט לכל כיתה, תודה  על ההכנה המעולה וההשקעה בחומרי הסברה והכוון. תודה על הכיבוד במהלך הטיול- הממתקים שקבלו הבנים,  המרק החם והסמיך, מיני המאפה וארוחת הצהרים הטעימה.

יום זה מהווה עוגן חברתי ומשמעותי עבור הבנים. מאות בני הישיבה צועדים לאורך השבילים בין שדות ירוקים ונופי אמצע החורף . דיבוק החברים וגאוות היחידה של התלמידים מתעצמות. מתוך הכוחות והחיבורים המתעצמים במפגן אהבת הארץ והחברים אנו יוצאים מלאים בכוחות חדשים למחצית השנייה.

קיבלתי מאות תודות מתלמידים לאחר המסע , נגשו אלי מאות תלמידים ואמרו – "תודה רבה, היה אדיר". איזו הכרת הטוב. האמת, התרגשתי מהתופעה הברוכה של הכרת הטוב.

**תודה רבה להורים שצלצלו וכתבו הודעות וואטצפ וידעו להוקיר את הטיול . להוציא טיול של מאות בנים ב"ה מצריך הכנות מדוקדקות ומקיפות , וב"ה ההצלחה הגדולה של אתמול הראו שההכנות היו קפדניות וטובות.**

**ברצוני לומר שוב את התודות לאלו שעמלו רבות להכנת טיול המחצית. ראשית – אני מבקש להלל ולהודות לה' יתב' על החסד והטוב שעושה עם ישיבתנו. אנו רואים את השכינה שמובילה אותנו מידי יום ושעה – "הטוב כי לא כלו רחמיך......". תודה רבה לרמי"ם המעולים שנתנו את כל מה שיכלו למען הצלחת הטיול. הרמי"ם הכינו את הפעילויות עם התלמידים לאורך המסלול , הרמי"ם יצאו שבוע לפני טיול המחצית להכנה, על מנת שהם יובילו את הטיול . הרמי"ם הם ב"ה חוד החנית להצלחתנו !!!!!**

**תודות מיוחדות לרב יהודה ברא"ז - רכז הטיולים, לרכזים החברתיים – הרב מיכאל רייש והרב אלעזר אוליאל שעשו הכנה מעולה לטיול, ודקדקו לא רק ברמת הטיול עצמו אלא גם בזמנים המדויקים שפעלנו על פיהם. תודה רבה מיוחדת למנהלת הישיבה לירון מתן, לצוות המנהלה, לאב הבית אלי, לרכז החינוכי יהב ולכל העוסקים בטיול על המסירות הרבה ועל השפע האדיר שהיה בטיול. תודה רבה לאנשי המטבח ולעומד בראשם – שלומי , למנהל הקייטרינג מר אודסר שהגיע במיוחד לפארק קנדה לנהל את האירוע ולצוות המטבח על כל הטוב שהביאו לשטח, על הארגון שהוא ממש לא ברור מאליו. ב"ה הכול היה טעים ונעים.**

**תודה רבה מאוד לתלמידים שהתנהגו למופת !!! "אין עליכם" !!! גאה בכם.**

**ועוד בשורה אדירה מהיום בצהריים.**

**נבחרת הישיבה בכדורסל הביסה את נבחרת ישיבת מודיעין בחצי הגמר , וב"ה עלינו לגמר ליגת הישיבות . הבנים שיחקו עם כל הלב , ממש !!! ניצחנו ב"ה בהפרש עצום של 16 נקודות. תודה רבה מיוחדת למורה נתנאל זיסברג שמאמן את הנבחרת כבר מספר שנים במסירות , באהבה רבה ובעוצמה . תודה רבה למורי החנ"ג הנוספים קובי ופיני שעזרו בכל מהלך המשחקים ובמיוחד היום לניהול המשחק . תודה רבה לנבחרת על ההשקעה העצומה לקראת המשחק ובמהלכו !!!!**

**כולנו אוהבים אתכם !!!!!!!!!!!!!!!!!**

**ועתה , לפרשת השבוע.**

**אנו מתחילים 4 פרשות שעוסקות בתכנון המשכן ועשייתו. אם נשים לב נוכל לראות דבר חשוב מאוד, שמלמד על החיים בכלל. כמה פעמים חשובה לנו החיצוניות יותר מהפנימיות. כמה פעמים אנו רוצים ללכת עם מותגים כאלו ואחרים, כאשר אנו מוכנים לשלם הרבה יותר בשביל שיהיה כתוב באותיות קטנות את החברה הידועה, בזמן שיש בחנות אותו דגם שעולה הרבה פחות ללא פיתקית כזו או אחרת.**

**אנו תמיד צריכים לשאול את עצמנו אם אנחנו משקיעים בפנימיות שלנו שהיא הרבה יותר חשובה ביחס לחיצוניות.**

**נדמה לי שניתן לראות את חשיבות הפנימיות בפרשת השבוע הנוכחית , פרשת תרומה.**

**בואו ונראה .......**

**הפנימיות והחיצוניות בפרשת השבוע ובחודש אדר**

בדרך כלל אנו קוראים בתורה את פרשיות המשכן במהלך חודש אדר. אמנם השנה אנו נמצאים באדר א', אך הדברים נכונים הן לאדר א' והן לאדר ב' .

כידוע – המשפט שיודעים כולם על חודשי אדר הוא - **משנכנס אדר מרבין בשמחה,** זהו עניינו של החודש.

ניתן למצוא קשר פנימי עמוק בין המשכן ובין מהותה של השמחה העומדת במרכזו ובעיצומו של חודש אדר. נעמוד כאן על שני נושאים בהם ניתן להשוואתם: א) אמצעי מול מטרה. החובה להבחין בין האמצעי ובין המטרה, בין הטפל לעיקר. ב) חיצוניות ופנימיות. הצורך להשקיע את מירב האנרגיה בפנימיות וזהירות מהשקעה עודפת בחיצוניות נוצצת.

**א. אמצעי ומטרה במשכן ובעבודת השמחה**

ידועים דברי האלשיך הקדוש על הפסוק **"ועשו לי מקדש ושכנתי בתוכם**" – בתוכו לא נאמר אלא בתוכם, **בתוך כל אחד ואחד מישראל**. מטרת המשכן אינה שתשרה שכינה במשכן, אלא שתשרה שכינה בלבבות ישראל, **"בלבבי משכן אבנה".** כמה הזהירו הנביאים את בני ישראל שבדורם אשר סברו שהמשכן והמקדש בעצמם הם בטחון וערובה לשלום. הנביאים עומדים וזועקים כי אין ערך במקדש ללא תיקון המעשים, ללא תיקון הנפש, הפנימיות של האדם. המקדש אינו אלא אמצעי והמטרה היא השכינה השורה בליבו של האדם.

הנה ירמיהו פרק ז' פסוק ה' אומר: **כֹּֽה־אָמַ֞ר יְקֹוָ֤ק צְבָאוֹת֙ אֱלֹהֵ֣י יִשְׂרָאֵ֔ל הֵיטִ֥יבוּ דַרְכֵיכֶ֖ם וּמַֽעַלְלֵיכֶ֑ם וַאֲשַׁכְּנָ֣ה אֶתְכֶ֔ם בַּמָּק֥וֹם הַזֶּֽה: אַל תִּבְטְחוּ לָכֶם אֶל דִּבְרֵי הַשֶּׁקֶר לֵאמֹר הֵיכַל יְקֹוָק הֵיכַל יְקֹוָק הֵיכַל יְקֹוָק הֵמָּה: כִּי אִם הֵיטֵיב תֵּיטִיבוּ אֶת דַּרְכֵיכֶם וְאֶת מַעַלְלֵיכֶם אִם עָשׂוֹ תַעֲשׂוּ מִשְׁפָּט בֵּין אִישׁ וּבֵין רֵעֵהוּ:**

**ומפרש המלבי"ם** שם - אל תאמרו, כי היכל ה' הוא היכל ה', ר"ל אל תחשבו שמצד שהוא היכל ה' ונבנה לשם ה' עי"כ הוא היכלו, רצונו לומר שעי"כ ישכון בו, לא כן, כי היכל ה' המה, **ר"ל דרכיכם ומעלליכם הטובים** (הנזכר בכתוב הקודם) הם היכל ה', ועל ידם ישכון שם בקודש.

**וזוהי בדיוק עניינה של השמחה.**

אגדה תמוהה מובאת בגמרא במסכת סוכה בדף מ"ח עמוד ב' על ויכוח בין שני גויים. האחד שמו ששון והמין השני שמו שמחה, והם רבים ביניהם מי עדיף ממי כשכל אחד מביא ומעוות פסוקים לחיזוק טענתו.

**תלמוד בבלי מסכת סוכה דף מח עמוד ב**

**הנהו תרי מיני, חד שמיה ששון וחד שמיה שמחה, אמר ליה ששון לשמחה: אנא עדיפנא מינך, דכתיב ששון ושמחה ישיגו וגו'. - אמר ליה שמחה לששון: אנא עדיפנא מינך, דכתיב שמחה וששון ליהודים. אמר ליה ששון לשמחה: חד יומא שבקוך ושויוך פרוונקא, דכתיב כי בשמחה תצאו. אמר ליה שמחה לששון: חד יומא שבקוך ומלו בך מיא, דכתיב ושאבתם מים בששון. אמר ליה ההוא מינא דשמיה ששון לרבי אבהו: עתידיתו דתמלו לי מים לעלמא דאתי, דכתיב ושאבתם מים בששון. - אמר ליה: אי הוה כתיב לששון - כדקאמרת, השתא דכתיב בששון - משכיה דההוא גברא משוינן ליה גודא, ומלינן ביה מיא.**

**[ הסבר הגמרא בלשוננו ]** :

היו שני כופרים, אחד מהם שמו ששון ולשני קוראים שמחה. אמר ששון לשמחה : אני עדיף ממך שהרי הקדימו בפסוק את המילה ששון לשמחה שנאמר – "ששון ושמחה ישיגו". השיב לו שמחה לששון : אני עדיף ממך שהרי הקדימו אותי בפסוק אחר – "שמחה וששון ליהודים", הרי שהקדימו את שמחה לששון. אמר לו שוב ששון לשמחה – יום אחד תרד מגדולתך ותתחיל לרוץ לפני אנשים שנאמר – "**כי בשמחה תצאו..."** , כלומר- עם שמחה, שירוץ לפניכם להראות לכם את הדרך תצאו, רואים מכאן שתרד מגדולתך ותתחיל להיות שליח ורץ לפני אנשים.

אמר לו שמחה לששון בחזרה : יום אחד גם אתה תרד מגדולתך וימלאו על ידך מים שנאמר – "ושאבתם מים בששון. אמר לו אותו גוי ששמו ששון לרבי אבהו : עתידים אתם – היהודים לשאוב עבורי מים בעולם הבא , שנאמר – ושאבתם מים לששון" . אמר לו ר' אבהו : אם היה כתוב **ל**ששון באמת היה ניתן לפרש כמו שאמרת, אבל כתוב **ב**ששון , כוונת הכתוב הוא שנשתמש בששון לשאוב מים , כלומר – יעשו מעורו של אותו אדם שנקרא ששון נוד=כד ונמלא בו מים. ]

רואים באגדה זו ,שאותו ששון אמר לרב אבהו, אתם עתידים למלא לי מים לעתיד לבוא, שנאמר:  'ושאבתם מים בששון'. אמר לו רב אבהו: לא נאמר ושאבתם מים עבור ששון אלא ושאבתם מים בששון, אנו עתידים להפשיט את עורך מעליך ולשאוב בך מים עבורנו.

**וקשה על גמרא זו – מה פירוש של האגדה התמוהה והמוזרה הזו , למה היא נכתבה בגמרא , מה היא רוצה ללמד אותנו ????**

**ה"שם משמואל"** - רבי **שמואל בורנשטיין מ**[**סוכטשוב**](https://he.wikipedia.org/wiki/%D7%A1%D7%95%D7%9B%D7%98%D7%A9%D7%95%D7%91) , שהיה ה[אדמו"ר](https://he.wikipedia.org/wiki/%D7%90%D7%93%D7%9E%D7%95%22%D7%A8) השני ב[חסידות סוכטשוב](https://he.wikipedia.org/wiki/%D7%97%D7%A1%D7%99%D7%93%D7%95%D7%AA_%D7%A1%D7%95%D7%9B%D7%98%D7%A9%D7%95%D7%91) מפרש אגדה זו בצורה נפלאה, וזה לשונו :

ומפי כ"ק = (כבוד קדשו) אבי אדמו"ר זצללה"ה= (זכר צדיק לברכה לחיי העולם הבא ) שמעתי שאמר לפרש דהמין סבר כי התכלית לאדם להיות שש ושמח, והשיב לו ר' אבהו כי זה רק צורך לעבודה ולא התכלית....דההוא גברא משוינן לי' גודא = (כד ) ומלינן בי' מיא, ודפח"ח= (ודברי פי חכם חן) .... **אבל בעיקר הדבר שתפסו במשלם שזה תכלית האדם, בא ר' אבהו והכה על קודקודם שלא כן הדבר רק כמו נאד לשאוב בו מים, ואם יהי' לאיש נאד מוכן אבל לא ישאב בו מים רק יעמידנו אצלו ריקם ימות בצמא, כן הוא זה שהנפש תישאר ריקה ונעורה ותלך לאבדון, ולא יועילו לה השמחה והששון שהיו לה בעודה בזה העולם, וכמו שמסיים שלמה המע"ה =(שלמה המלך עליו השלום) בספר קהלת את אלוקים ירא ואת מצותיו שמור כי זה כל האדם:**  
**(ספר שם משמואל חלק המועדים - סוכות שנת תרע"ב)**

כמה הדברים נכונים לדורנו.

מיליארדים של דולרים מתגלגלים בעולם בעסקי בידור וברצון למצוא שמחה. בדרך כלל לא רק שאין מצליחים להגיע לשמחה אמיתית, אלא אף אם תאמר שאנו יכולים לזכות לכך עלינו לזכור שאין לראות בשמחה ערך ותכלית אלא אמצעי בלבד. אין אנו שואבים מים **ל**ששון, אין אנו משעבדים את הכול למען השמחה, **אלא ההפך הוא הנכון, אנו מנצלים את השמחה והששון לצורך מטרה נעלה יותר. ושאבתם מים בששון,** תשאבו בששון לצורך הנפש, אין מה לעשות בששון ובשמחה, הם אמצעי כדי לשמח את הנפש ולקחת זאת לטובת עבודת ה' שלכם, העבודה הפנימית שלכם בעבודת ה'.

**ועתה לפרשת תרומה - החיצוניות והפנימיות**

דרכו של עולם, אדם הבונה את ביתו או מי שמקים בנין או מלון מפואר, הוא ישקיע משאבים  רבים ביופיו והידורו של המבנה. אכן היחס להשקעה זו תלוי בחשיפה ובכמות האנשים שיראו יופי והידור זה. למשל: הלובי במלון הוא מפואר מאד, אך חדרי המדרגות והמחסנים מוזנחים.  כך גם בביתו הפרטי של האדם., הוא ישקיע בסלון ובמקומות החשופים לאנשים שיבואו לביתו, אך במקומות המוצנעים זה לא כך .

**ומה קורה במשכן ????** והנה להפתעתנו במשכן קורה כמעט ההפך הגמור.

כמות הזהב המרובה ביותר נמצאת דווקא בקודש הקודשים - בארון בכפורת ובכרובים, כאשר רק הכהן הגדול פעם אחת בשנה מסוגל לראות זהב זה! חלק המשכן הנגלה לכל האנשים בחוץ אינו אלא עורות עיזים שאינם יפים ביותר. רק הכוהנים הנמצאים בתוך המשכן יכולים לראות את יריעות התכלת והארגמן הנאים או את עמודי השיטים המצופים זהב.

**דבר זה בא ללמדנו** כי המשכן המבטא את עבודת ה' אין עניינו להרשים חיצונית. רק **הנכנסים פנימה** עוד ועוד הם ההולכים ונחשפים ליופי זה, כי עבודת ה' היא עבודת פנים ודורשת פנימיות. רעיון זה מונח במדרש המתייחס על הארון המצופה מבית ומחוץ: מכאן לתלמיד חכם שיהיה תוכו כברו (יומא ע"ב.).  
נשים לב כי את הזהב המצופה **בתוכו** של הארון שום אדם בעולם , אף הכהן הגדול ביום הכיפורים לא יכול לראותו שהרי הכפורת מונחת עליו, לפיכך נשאלת השאלה מדוע להשקיע כמות גדולה של זהב בתוכו של הארון???? **אלא מכאן לתלמיד חכם שיהיה תוכו כברו**. אל תתרכז בחיצוניות מה אנשים רואים מה יגידו הבריות, אל תנסה לעשות רושם, אלא שיהיה תוכו כברו, כי עבודת ה' היא פנימית וה' יתב' בוחן כליות ולב .

והנה אף השמחה צריכה עבודה גדולה על מנת שתהיה עבודה פנימית אמיתית ולא מעשה מוחצן. משנכנס אדר יש להשקיע זמן מחשבה ולימוד על מנת שהשמחה לא תיהפך להיות מעשה שמחה חיצוני אשר אין בינה לבין שמחה פנימית דבר. **אחת הדרכים שהורונו חז"ל להתחבר לשמחה אמיתית היא דווקא על ידי כך שאדם יוצא מעצמו ומתחשב באחרים, לשמח ולעשות חסד לאחרים.**

רואים זאת גם בדברי הרמב"ם על מהותה של השמחה:

**כשאדם אוכל ושותה ושמח ברגל לא ימשך ביין ובשחוק ובקלות ראש ויאמר שכל מי שיוסיף בזה ירבה במצות שמחה, שהשכרות והשחוק הרבה וקלות הראש אינה שמחה אלא הוללות וסכלות ולא נצטוינו על ההוללות והסכלות אלא על השמחה שיש בה עבודת יוצר הכל שנאמר +דברים כ"ח+ תחת אשר לא עבדת את ה' אלהיך בשמחה ובטוב לבב (מרב כל) הא למדת שהעבודה בשמחה, ואי אפשר לעבוד את השם לא מתוך שחוק ולא מתוך קלות ראש ולא מתוך שכרות...**

**וכשהוא אוכל ושותה חייב להאכיל +דברים ט"ז+ לגר ליתום ולאלמנה עם שאר העניים האמללים, אבל מי שנועל דלתות חצרו ואוכל ושותה הוא ובניו ואשתו ואינו מאכיל ומשקה לעניים ולמרי נפש אין זו שמחת מצוה אלא שמחת** **כריס**ו (הלכות יו"ט פרק ו) .

הגמ' במסכת תענית דף כ"ב עמוד ב' מספרת על אמורא ששאל את אליהו  האם מצויים בשוק בני עולם הבא, ואליהו הצביע על שני אנשים שהיו נראים פשוטים אך כשנשאלו למעשיהם הם אמרו שהם אנשים בדחנים שגורמים לרומם רוחם אל אנשים עצובים ולשים שלום בין בני אדם שנקלעו למריבה.

המשכן ועבודת השמחה שניהם כאחד מלמדים אותנו להתרחק מן החיצוניות ולהשקיע בעבודת הפנים.

**מהו המסר של דבר התורה המקסים הזה ??**

**חבר'ה – בואו ונתמקד כל השנה בפנימיות שלנו ופחות בחיצוניות. זה לא אומר שצריכים ללכת עם בגדים עם כתמים ..... אלא שנקפיד יותר על הפנימיות מאשר החיצוניות.**

**בע"ה אנו בחודשי אדר נתמקד בישיבתנו בענייני החסד והתנדבות ונשתדל להביא הרבה שמחה לאנשים הזקוקים לכך.**

**שבת שלום ומבורך**

**אוהבכם ומוקירכם מאוד**

**שרגא פרוכטר – ראש הישיבה**

**הודעות חשובות להורים** .

1. **פעילויות חודש אדר*:***

\* בראש חודש אדר התקיימה תפילת ראש חודש חגיגית מוזיקאלית שהובלה ע"י מחזור י"ב.

\* ביום ראשון הקרוב – תתקיים הפיכה ע"י תלמידי השמינית

\* ביום שלישי הקרוב – יצאו בני כיתות ח' לביריה.

\* ביום שלישי הקרוב – יצאו סיירות הקודש של כל המחזורים ליום לימוד תורה והכרת גדולי

דור מהציונות הדתית לישיבת מעלה אדומים.

\* ביום רביעי הקרוב יתקיים חידון פורים לבני כיתות ח' .

\* ביום חמישי הקרוב יצאו תלמידי הישיבה לחלוקת משלוחי מנות בבסיסי צה"ל.

\* ביום חמישי בערב תערך ההכתרה.

\* שבת זכור תתקיים בישיבה עם בני כיתות י' – י"א – י"ב.

\* במוצאי שבת זכור יתקיים טיש חגיגי בישיבה לקראת פורים – הורים ובנים.

\* במוצאי שבת לאחר הטיש יתקיים ליל לימוד עד השעה 24.00 במסכת מגילה – הורים ובנים.

\* ביום ראשון י"ב אדר יתקיים שוק פורים בהובלת כיתה י"א שהכנסותיו קודש לארגוני חסד.

\* ביום שני ליל פורים החל מהשעה 21:00 תתקיים מסיבת פורים ישיבתית בחדר האוכל.

1. **טיש חסידי לקראת חג הפורים** - **הורים ובנים**:

**היכונו.....היכונו.......**

**אנו שמחים להזמינכם כמיטב המסורת בישיבה לערב מרומם, שהוא אחד השיאים בהכנה שלנו לימי הפורים הבעל"ט.**

בע"ה במוצ"ש פרשת תצווה , שבת "זכור" י"א אדר 4/3 בשעה 21.00 , נקיים בישיבה טיש חסידי כהכנה ליום הפורים (כיום ה**כ**פורים).

**האירוע מיועד להורים ולבנים !!!!**

**נארח בישיבה את הזמר אביחי פז גרינפלד ותזמורתו , ונתכונן ליום הפורים בשיר ובאומר.**

**בישיבה מגיעים לרמות רוחניות גבוהות מאוד בערב זה .**

**לאחר הטיש – ליל לימוד במסכת הגילה – הורים ובנים , עד השעה 24.00 .**